寄陳無感
作者：李彭
朝代：宋

paragraphs: 憶昔悵有違，平湖拍天漲。
公乘美滿風，乘興破巨浪。
我歸茅屋底，念切情惝恍。
中間忽抱瘵，此病最无妄。
伏枕辭鳴蟬，秋風吹倚杖。
緬懷醉夷門，歗咏真愜當。
頗復持漫刺，曳裾謁丞相。
曩者金石交，爲子傾家醸。
膚清神更清，年壯思亦壯。
蘭臺要給札，抒寫不流宕。
讜言動主意，湛思慰人望。
歸帆拂五老，停艫當疊嶂。
不忘茗果期，烟扉聊一訪。